
Lean Construction alkalmazása egy betonelem-előregyártó KKV-nál

Dolgozatom témája a Lean Construction alkalmazása egy magyar betonelem-előregyártó kis- és középvállalkozásnál (KKV). A dolgozat elkészítésével az volt a célom, hogy feltárjam, hogyan segítheti ez a módszertan a vállalat működésének hatékonyságát a veszteségek minimalizálásán és az értékteremtő folyamatok optimalizálásán keresztül. Az építőiparban gyakori problémák, mint a túlfelhasználás, a felesleges mozgások és az időbeli csúszások, különösen indokolttá tették a téma választását.
A kutatásom során a Lean módszertan több eszközét is alkalmaztam, mint például a Value Stream Mapping, az Ishikawa-diagram vagy a Gemba séta. Ezek segítségével térképeztem fel a vállalat folyamatait, azonosítottam a nem értékteremtő lépéseket, és javaslatokat dolgoztam ki a hatékonyabb működés érdekében. A munka eredményeként sikerült meghatározni azokat az intézkedéseket, amelyek révén csökkenthetők a költségek, javítható az átfutási idő, és a vállalat jobban megfelelhet a piaci követelményeknek.
A dolgozatom során bebizonyítottam, hogy a Lean Construction elvei nemcsak nagyvállalati környezetben, hanem KKV-knál is sikeresen alkalmazhatók. Az elvégzett munka gyakorlati eredményei az adott vállalkozás számára közvetlenül hasznosíthatók, ugyanakkor útmutatást nyújthatnak más hasonló vállalkozások számára is. Meggyőződésem, hogy ezek az elvek nemcsak a hatékonyságot növelik, hanem a fenntarthatóságot és a rugalmas működést is elősegítik.



